Ντίνα Ρουτζούνη

Η Ντίνα Ρουτζούνη ήταν Ελληνίδα ποιήτρια της νεότερης και νεωτερικής ποίησης και συμβολαιογράφος. Παράλληλα με την εργασία της ως συμβολαιογράφος, εξέδωσε πληθώρα ποιητικών συλλογών από τα τέλη της δεκαετίας του 1970 και μετά. Έργα της ανθολογήθηκαν, βραβεύθηκαν και μεταφράστηκαν σε ιταλικά και γερμανικά. 

 Βιογραφία 
Η Ντίνα Ρουτζούνη ήταν Ελληνίδα συμβολαιογράφος και ποιήτρια της νεότερης και νεωτερικής ποίησης της δεκαετίας του 1970, με έργα που αναφέρονται στην ανθρώπινη φύση, το ελληνικό τοπίο και την πολιτισμική κληρονομιά, καθώς και στη γυναικεία δύναμη και χειραφέτηση. Μεγάλωσε στον Πειραιά, αλλά καταγόταν από το χωριό «Μηλέα» της Μεσσηνιακής (Δυτικής) Μάνης. Αποφοίτησε από τη Νομική Σχολή του Πανεπιστημίου Αθηνών και εργάστηκε ως συμβολαιογράφος στον Πειραιά. Παράλληλα με τη φοίτησή της στη Νομική, ασχολήθηκε και με την παρακολούθηση μαθημάτων δημοσιογραφίας (Ρουτζούνη, 2004). Πέθανε τον Μάρτιο του 2025 στο σπίτι της στη Βούλα. 

 Λογοτεχνική Σταδιοδρομία και Έργο 
Πέραν όμως του τομέα των επιστημών, ασχολήθηκε και με την ποίηση. Ξεκίνησε να δημοσιεύει έργα της σε ποιητικές συλλογές τη δεκαετία του 1970. Το ντεμπούτο της στον λογοτεχνικό χώρο πραγματοποιήθηκε με την ποιητική  συλλογή «Ταξιδεύοντας μέσα στον χρόνο» (1977) που απασχόλησε την κριτική σκέψη. Ωστόσο, η παρουσία της στους λογοτεχνικούς κύκλους έγινε πιο αισθητή με την ποιητική συλλογή «Είμαι εγώ η Γυναίκα» (1982), στην οποία αποδίδει φόρο τιμής σε όλες εκείνες τις σπουδαίες γυναίκες που αποτέλεσαν «σταθμούς» στην ιστορία της ανθρωπότητας:

«Είμαι εγώ

          η γυναίκα

που γέννησε χιλιάδες στρατιώτες

που έθαψε χιλιάδες στρατιώτες

π’ άκουσα τα σαλπίσματα της νίκης

της ήττας τις οιμωγές…

Χάνω την ακοή μου

στο μπέρδεμα των ήχων» (Μουρατίδου-Ζαχαριάδου, Μπάτζιου-Καρακάση, Μπιλίση-Χρουσαλά, Παπακυριάκου, & Χαλκίδου, 2009).

Ακολούθησαν και άλλα έργα της ίδιας δημιουργού, όπως η ποιητική σύνθεση «Ο Οδυσσέας Σκεπτόμενος» (1988) και η ποιητική συλλογή «Έτη Φωτός» (2004):

«Ένα κόκκινο άνθος στο στήθος

είναι η Αγάπη  

ή μήπως ένα πούπουλο

απ' τα φτερά ενός άγριου περιστεριού

στο δάσος με τα ευτυχισμένα δέντρα.

Ένα πούπουλο απ' τα φτερά

ενός άγριου περιστεριού

είναι η Αγάπη

ή μήπως το μαύρο ράσο

το ποτισμένο στη μυρωδιά του λιβανιού

τις ατελείωτες ώρες της αιωνιότητας» (Ρουτζούνη, 2004).

Το τελευταίο έργο που δημοσίευσε η ποιήτρια είναι η ποιητική συλλογή «Στον άγνωστο φίλο μου τον Άνθρωπο» (2015), που περιστρέφεται γύρω από την ανθρώπινη ύπαρξη. Η ποιήτρια απευθύνεται σε δικά της αγαπημένα πρόσωπα, στον ποιητή Νικηφόρο Βρεττάκο, αλλά και σε κάθε αναγνώστη, σε κάθε άνθρωπο, σε κάθε «άγνωστο φίλο».

 Δημοσιεύσεις, Βραβεύσεις και Διεθνής Αναγνώριση 
Πολλά ποιήματα της Ντίνας Ρουτζούνη κοινοποιήθηκαν σε εφημερίδες και λογοτεχνικά περιοδικά ή παρουσιάστηκαν σε ραδιοφωνικές εκπομπές. Αξίζει να αναφερθεί πως πολλά από τα έργα της δημιουργού ανθολογήθηκαν και μεταφράστηκαν στα ιταλικά και στα γερμανικά. Η ποιήτρια βραβεύτηκε σε πανελλήνιο διαγωνισμό ποίησης, αφιερωμένο στα αρχαία «Πύθια», που έλαβε χώρα στους Δελφούς υπό την αιγίδα της «Δελφικής Αμφικτυονίας» (Μουρατίδου-Ζαχαριάδου, Μπάτζιου-Καρακάση, Μπιλίση-Χρουσαλά, Παπακυριάκου, & Χαλκίδου, 2009).

Επιπρόσθετα, έλαβε πρόσκληση και συμμετείχε σε τρεις συνεχόμενες συναντήσεις ποιητών της Μεσογείου που πραγματοποιούνταν ανά διετία στη Mazara del Vallo της Σικελίας με την εποπτεία του Υπουργείου Πολιτισμού της Ιταλίας, τα έτη 1982, 1984 και 1986.

Όπως αναφέρεται στη «Διαρκή Ιστορία της Νεοελληνικής Λογοτεχνίας», η Ντίνα Ρουτζούνη αποτελεί «σπάνια περίπτωση της νεότερης και νεωτερικής ποίησης», ενώ «… Τώρα με τα “Έτη Φωτός” και με το άρτιο και συγκροτημένο προσωπικό της ύφος, μπορεί σε λίγους στίχους να δώσει έναν ολόκληρο κόσμο, μία συναισθηματική πλημμυρίδα, που καταχτάει τον αναγνώστη [..]. Η Ντίνα Ρουτζούνη, μία από τις σημαντικότερες ποιήτριες του καιρού μας, που με το έργο της πλουτίζει τη νεοελληνική ποίηση» (Ρουτζούνη, 2015).

Το έργο της ποιήτριας εκτιμήθηκε ιδιαίτερα και από το ιταλικό, λογοτεχνικό περιοδικό «INTERMUNDIA», το οποίο παρουσίασε 20 σπουδαίους ποιητές από διαφορετικές χώρες. Ανάμεσά τους, εκπροσωπώντας την Ελλάδα, αναφέρθηκε το έργο της Ντίνας Ρουτζούνη. Το «INTERMUNDIA» σημειώνει χαρακτηριστικά:

«Η Ντίνα Ρουτζούνη, ιδιαίτερα στο βιβλίο της “Sono io la Donna” (Είμαι εγώ η Γυναίκα) έχει μια δική της ιδιαιτερότητα, καλά διαγραφόμενη στη σφαίρα της σύγχρονης Ελληνικής Ποίησης. Η φεμινιστική ποίηση δεν είναι κάτι καινούργιο στον κόσμο. Το χαρακτηριστικό της Ντίνας Ρουτζούνη είναι ότι είναι αποφασιστική στις πεποιθήσεις της και πολύ ραφινάτη στη γλώσσα της. Είναι δύσκολο να βρεις, ανάμεσα στις συνθέσεις των καλλιτεχνών του 20ου αιώνα, των διαφόρων εθνών, μία αρμονία τόσο ισορροπημένη, από φινέτσα, μεταφορές και κοντρολαρισμένη ενέργεια» (Μουρατίδου-Ζαχαριάδου, Μπάτζιου-Καρακάση, Μπιλίση-Χρουσαλά, Παπακυριάκου, & Χαλκίδου, 2009).

 Επαγγελματική και Πνευματική Δραστηριότητα 
Πληθώρα ποιημάτων της διδάχθηκε και αποτέλεσε μέρος του προγράμματος σπουδών της Νεοελληνικής Λογοτεχνίας στο Τμήμα Ελληνικής Γλώσσας του Πανεπιστημίου Γοττίγγης στη Γερμανία. Η Ντίνα Ρουτζούνη ήταν μέλος της Εταιρείας Γραμμάτων και Τεχνών του Πειραιά, καθώς και μέλος του Διοικητικού της Συμβουλίου. Υπήρξε, ακόμη, Γενική Γραμματέας στο Πνευματικό Κέντρο Πειραιά ο «ΦΙΛΩΝ», αλλά και υπεύθυνη στη σύνταξη και στην ύλη της εφημερίδας του Πνευματικού Κέντρου «Νέος Ελληνισμός». Υπήρξε, τέλος, μέλος του Δ.Σ. του Συμβολαιογραφικού Συλλόγου Αθηνών-Πειραιώς-Αιγαίου και Δωδεκανήσου και Αντιπρόεδρος του Δ.Σ. του Ταμείου Ασφαλίσεως Συμβολαιογράφων (Μουρατίδου-Ζαχαριάδου, Μπάτζιου-Καρακάση, Μπιλίση-Χρουσαλά, Παπακυριάκου, & Χαλκίδου, 2009).

 Βιβλιογραφία 

 Μουρατίδου-Ζαχαριάδου, Σ., Μπάτζιου-Καρακάση, Α., Μπιλίση-Χρουσαλά, Ι., Παπακυριάκου, Μ., & Χαλκίδου, Μ. (2009, Ιανουάριος/Φεβρουάριος/Μάρτιος). Είμαι εγώ η γυναίκα: «Σε όλες τις γυναίκες της γης». Νοτάριος: Ευφροσύνη Παρθένη-Μυλώφ: η πρώτη Ελληνίδα συμβολαιογράφος, ΑΦΙΕΡΩΜΑ Ημέρα της Γυναίκας, 25, 24-25. Συμβολαιογραφικός Σύλλογος Εφετείων Θεσσαλονίκης. 
 Ρουτζούνη, Ν. (2004). Έτη φωτός. ΙΩΛΚΟΣ.  
 Ρουτζούνη, Ν. (2015). Στον άγνωστο φίλο μου τον άνθρωπο. ΙΩΛΚΟΣ.

  Ρουτζούνη, Ν. (Χ.Χ). Βιογραφικό. IANOS. https://www.ianos.gr/persons/view/detail/persons/routzouni-ntina-0340872/?srsltid=AfmBOopGwAkEsab_aFqqbTbElhRW1C6mINxnzF0ghZJ8XoJcF2NsFSl4# 

 Ρουτζούνη, Ν. (Χ.Χ). Βιογραφικό. captainbook.gr.  https://www.captainbook.gr/person/routzouni-ntina

 Παραπομπές 

Κατηγορία:Λογοτεχνία
Κατηγορία:Ποίηση
Κατηγορία:Ελλάδα